Thy Sportsefterskole er på udkig efter kommende elever til Efterskolernes Dag. Den tidligere Thylands Idrætsefterskole gik konkurs i i 2016. I mellemtiden har en kristen bevægelse boet i bygningerne. Men den er ude nu, og efterskolen er klar til at tage imod 120 elever. - Vi har allerede fået de første henvendelser fra interesserede forældre og elever, der gerne vil skrives op heroppe, så det er vi rigtig glade for, siger forstander Brian Højer Nordstrøm. Den nye efterskole åbner i 2020 i de gamle bygninger i Hundborg i Thy. Fantastiske faciliteter til sport Når Thy Sportsefterskole slår dørene op, er det primært fodbold, håndbold og windsurfing, der er på programmet. Det er skolens egne gymnastikhaller og kunststofbaner, der får forstanderen til at tro på, at det denne gang vil lykkes at have efterskole i Hundborg. - Vi har jo de helt optimale faciliteter til en sportsefterskole, så det kommer til at blive rigtig godt, siger Brian Højer Nordstrøm. Men områdets muligheder for surfing i Klitmøller, Vorupør og Vildsund vil også trække elever til, håber forstanderen. En fodboldglad fyr fra Vadum er en af gæsterne på Thy Sportsefterskole. Han kunne sagtens forestille sig at gå på efterskolen her i Thy. - Man føler sig hjemme på værelserne. Det virker fedt at være her. Folk er søde, og det er spændende, siger Ejner Brejner Pelle fra Vadum. Mange efterskoler står tomme Da Thyland Idrætsefterskole lukkede for nogle år siden, blev skolen en del af en dårlig statistik. Mange efterskoler er lukket, og her i landsdelen står flere store bygninger står tomme. Det sker trods tal, der viser, at der aldrig har været så mange efterskoleelever som nu. I skoleåret 18/19 begyndte 29.206 elever på en af landets efterskoler. Hundborg-forstanderen er sikker på, at skolen ikke vil komme til at stå tom igen. - Jeg tror 100 procent på projektet, siger Brian Højer Nordstrøm. Han mener, at det var dårlig ledelse, der knækkede Thylands Idrætsefterskole tilbage i 2016. Nu er Brian Højer Nordstrøm og en ny initiativgruppe bag efterskolen, og de vil ikke lave de samme fejl. - Vi skal gøre alle de gode ting, der også tidligere er lavet, så bliver det her en stærk skole, som det også har været igennem så mange år, siger han. Thy Sportsefterskole blev etableret den 10. juni 2019.
Thy Sportsefterskole er klar til at have elever fra 2020. Holdet bag efterskolen har i dag vist sportsinteresserede unge rundt til Efterskolernes Dag.